

ОБЯВЛЕНИЕ 
ЗА ПРОВЕЖДАНЕ НА КОНКУРС ЗА ДЪРЖАВЕН СЛУЖИТЕЛ
 
Община Враца на основание чл.10а, ал. 1 и ал. 2 от Закона за държавния служител (ЗДСл), чл. 14 от Наредбата за провеждане на конкурсите и подбора при мобилност на държавни служители (НПКПМДС) и Заповед № 598/07.05.2026 г. на Кмета на Община Враца, 

ОБЯВЯВА КОНКУРС
за длъжността Главен експерт международни програми в отдел „Програми и проекти“ при Общинска администрация – Враца
1. Минимални изисквания съгласно Класификатора на длъжностите в администрацията, както и специфични изисквания, предвидени в нормативни актове за заемане на длъжността, съгласно посочените разпоредби: 


1.1. Да отговарят на условията по чл. 7, ал. 1 и 2 от Закона за държавния служител;


1.2. Да имат придобита образователна степен „Бакалавър“;


1.3.  Професионален опит – 2 години  и/или минимален ранг за заемане на длъжността IV- ти младши.
2. Допълнителни умения, квалификации и обстоятелства, носещи предимство на кандидатите:

· Предпочитана професионална област на висшето образование – технически, стопански, правни и социални науки;

· Отлично владеене на английски език (писмено и говоримо);
· Опит в разработването и управлението на европейски и международни проекти;

·   Познаване на националните, европейските и международните финансиращи програми и свързаните с тях документи, процедури и срокове;

· Познания в областта на местното самоуправление и местната администрация;
· Аналитична компетентност, ориентация към резултати, работа в екип, фокус към клиента (вътрешен/външен), комуникативна компетентност, професионална компетентност, дигитална компетентност.
Българските граждани, които са преминали срочна служба в доброволния резерв по чл. 59, ал. 1 от Закона за резерва на въоръжените сили на Република България, се ползват с предимство при кандидатстване за работа в държавната администрация при постигнати равни крайни резултати от проведената процедура.


3. Кратко описание на длъжността по длъжностна характеристика:


Основната цел на длъжността е разработването на проектни предложения за чието финансиране общината кандидатства пред международни, национални и европейски програми, фондове и фондации, изготвяне на анализи, доклади, отчети във връзка с дейността на Община Враца. Активна комуникация с евентуални международни/европейски партньори и донори за осигуряване на инвестиции и изготвяне на проектни предложения. Заемащият длъжността експерт изготвя, обработва, отчита и съхранява документацията по изпълняваните от него проекти и инвестиции. 

Длъжностната характеристика е на разположение на кандидатите в стая № 16 на Община Враца.
4. Информация за начина на определяне на размера на основната заплата:  Индивидуалният размер на основата заплата се определя съгласно чл. 67, ал. 4 от Закона за държавния служител, чл. 8 и чл. 9 от Наредбата за заплатите на служителите в държавната администрация и чл. 9 и чл. 10 от Вътрешните правила за заплатите на служителите в Общинска администрация Враца, като се отчита нивото на длъжността, квалификацията и индивидуалния професионален опит на кандидата.

Съгласно Приложение №1 Таблица за минималните и максималните размери на основните месечни заплати по нива и степени в сила от 01.01.2026 г. от Наредбата за заплатите на служителите в държавната администрация, при:

- професионален опит на кандидата, надвишаващ минималния за длъжността с до 1 година, размерът на индивидуалната работна заплата в рамките на степен 1 се определя до 920,33 евро; 

- при професионален опит, надвишаващ минималния за длъжността с от 1 до 7 години в рамките на степен 2, нивото на основната месечна заплата за длъжността се определя в рамките до 1252,67 евро; 

- при професионален опит, надвишаващ минималния за длъжността с над 7 години - в рамките на степен 3, нивото на основната месечна заплата за длъжността се определя в рамките до 1431,62 евро.
5. Начинът за провеждане на конкурса:

Конкурсът с допуснатите кандидати ще се проведе чрез:
·  решаване на тест за познания от професионалната област на длъжността и относно администрацията, в която е конкурсната длъжност – Общинска администрация -Враца; 

· интервю.

6. Необходимите документи, които кандидатите за участие в конкурса трябва да представят, са: 

6.1. Заявление за участие в конкурса по образец, съгласно Приложение № 3 към чл. 17, ал. 2 от Наредбата за провеждане на конкурсите и подбора при мобилност на държавни служители (НПКПМДС);

6.2. Декларация от лицето по чл. 17, ал. 3, т. 1 от НПКПМДС за неговото гражданство, че е пълнолетно, не е поставено под запрещение, не е осъждано за умишлено престъпление от общ характер на лишаване от свобода и не е лишено по съответния ред от правото да заема определена длъжност, по образец; 

6.3. Заверено копие от документ за придобита образователно-квалификационна степен. Ако дипломата на кандидата за придобито в Република България образование е вписана в Регистъра на завършилите студенти и докторанти, в заявлението се посочват номер, дата и издател на дипломата, а ако документът за признаване на придобитото в чужбина образование е вписан в регистрите за академично признаване на Националния център за информация и документация, в заявлението се посочват номер, дата и издател на документа за признаване, като копие на диплома не се прилага;

6.4. Заверено копие на документ, удостоверяващ продължителността на професионалния опит или придобития ранг като държавен служител (при наличие на такъв);

6.5. Професионална автобиография;

6.6. Заверени копия на други документи – за компютърни умения, сертификати и др. (при наличие на такива).


Копията от представените документи трябва да са ясни и четливи, заверени от кандидатите с гриф „Вярно с оригинала” и подпис.
7. Срок и място за подаване на документите:

Документите се подават лично от всеки кандидат или чрез пълномощник в запечатан непрозрачен плик, върху който се изписва името на кандидата и длъжността, за която кандидатства, точен адрес и телефон за връзка. Документите се подават в сградата на Община Враца, ул. „Стефанаки Савов” № 6, „Център за административно обслужване” – гише „Общо деловодство”, в 14-дневен срок от датата на публикуването на обявлението. В случай че крайният срок е неработен ден – срокът изтича в първия работен ден след него. Когато документите се подават чрез пълномощник се прилага и пълномощното по Приложение № 3 към чл. 17, ал. 2 от НПКПМДС.


Документите може да се подават и по електронен път на еmail: obshtinavr@b-trust.org, като в този случай заявлението по т. 6.1. и декларацията по т. 6.2. от настоящата Заповед следва да бъдат подписани от кандидата с електронен подпис. В този случай информацията за пречките за назначаване и длъжностната характеристика се изпращат на кандидата по електронен път на посочената от него електронна поща.

 8. Общодостъпно място, където ще се обявяват списъците или другите съобщения във връзка с провеждането на конкурса е официалния сайт на Община Враца – www.vratza.bg. и информационното табло в сградата на Община Враца. 
За допълнителна информация тел: 0882 44 21 21.

